Vangitsijat veivät Jeesuksen ylipappi Kaifaksen luo, -
minne lainopettajat ja kansan vanhimmat olivat kokoontuneet.
Pietari seurasi häntä jonkin matkan päässä ylipapin pihaan saakka.
Siellä hän istuutui palvelusväen joukkoon -
nähdäkseen, kuinka kaikki päättyisi.
Ylipapit ja koko neuvosto etsivät Jeesusta vastaan -
väärää todistusta, jonka perusteella saisivat hänet surmatuksi.
Sellaista ei kuitenkaan löytynyt, vaikka monta väärää todistajaa esiintyi.
Viimein astui esiin kaksi miestä, jotka väittivät Jeesuksen sanoneen: -
"Minä voin hajottaa Jumalan temppelin ja -
rakentaa sen uudelleen kolmessa päivässä."
Silloin ylipappi nousi paikaltaan ja kysyi: -
"Etkö lainkaan vastaa heidän syytöksiinsä?"
Mutta Jeesus pysyi vaiti.
Silloin ylipappi sanoi hänelle:
"Minä vannotan sinua elävän Jumalan nimessä: -
sano meille, oletko sinä Messias, Jumalan Poika."
"Itsepä sen sanoit", vastasi Jeesus.
"Ja minä sanon teille: vastedes te saatte nähdä -
Ihmisen Pojan istuvan Voiman oikealla puolella -
ja tulevan taivaan pilvien päällä."
Silloin ylipappi repäisi vaatteensa ja sanoi: -
"Hän herjaa Jumalaa. Mitä me enää todistajia tarvitsemme!
Kuulittehan, miten hän herjasi. Mitä mieltä olette?"
He vastasivat: "Hän on ansainnut kuoleman."
He sylkivät nyt Jeesusta kasvoihin ja löivät häntä.
Muutamat läimäyttivät häntä poskelle ja ilkkuivat: -
"Profetoi, Messias, sano kuka sinua löi!"
Pietari istui ulkona pihalla. Hänen luokseen tuli palvelustyttö ja sanoi: -
"Sinäkin olit tuon galilealaisen Jeesuksen seurassa."
Mutta hän kielsi sen kaikkien kuullen ja sanoi: "En ymmärrä mistä puhut."
Hän siirtyi sieltä portille päin, -
mutta muuan toinen tyttö näki hänet ja sanoi paikalla oleville: -
"Tämä mies oli nasaretilaisen Jeesuksen seurassa."
Taas hän kielsi sen valalla vannoen ja vakuutti:
"Minä en tunne sitä miestä." Mutta hetken kuluttua hänen luokseen tuli -
muita, jotka siellä seisoskelivat, ja he sanoivat: -
"Sinä olet varmasti samaa joukkoa, senhän kuulee jo puheestasi."
Silloin Pietari alkoi sadatella ja vannoi: "Minä en tunne sitä miestä."
Samassa kukko lauloi. Pietari muisti, mitä Jeesus oli sanonut: -
"Ennen kuin kukko laulaa, sinä kolmesti kiellät minut."
Hän meni ulos ja puhkesi katkeraan itkuun.